RETNINGSLINJER 
FOR 
FOLKEAKADEMIENES LANDSFORBUND
Vedtatt på landsmøtet juni 2006

Mellom landsmøtene avgjør styret alle saker som ikke gjelder vedtekter eller som fører til at landsmøtevedtak blir tilsidesatt. 
Mellom styremøtene er leder øverste myndighet, men i kurante saker tar generalsekretæren avgjørelse. Saker av prinsipiell karakter skal legges fram for styret.
Landsstyret engasjerer revisor.

Representasjon
Styret velger representanter for Folkeakademienes Landsforbund til organisasjoner og institusjoner som forbundet er med i. Ved siden av hensynet til den best mulige representasjonen må styret også vurdere utgiftene til representasjonen.
Styremedlemmer og andre som representerer Folkeakademienes Landsforbund, får reise- og oppholdsutgifter dekket etter statens regulativ.
Utsendinger får dekket dokumenterte utgifter til vikar eller tapt arbeidsfortjeneste.

Konferanser
Landsstyret skal årlig arrangere en konferanse der ledere og daglige ledere fra hvert distrikt deltar sammen med landsstyret. Det året det er landsmøte, bør den om mulig legges i forbindelse med dette. 
Landsstyret bør også arrangere en egen årlig konferanse for daglige ledere.
Ut fra de midlene styret har til rådighet, avgjør styret for hvert møte dekningsformer og –summer når det gjelder reise- og oppholdsutgifter.
Disse konferansene er bare rådgivende  og kan derfor ikke gjøre bindende vedtak

Reglement for landsmøtet
1.  Ingen av møtedeltakerne har rett til å ha ordet mer enn 3 ganger i hver sak. Bortsett fra innlederne skal taletiden for andre begrenses  til 10 minutter første gang, 5 minutter andre gang og 2 minutter tredje gang. Når møtelederen finner det nødvendig, kan han ytterligere begrense taletiden og sette strek.
2.  En får ordet bare en gang til forretningsorden i hver sak og da ikke mer enn 2 minutter.
3.  Forslag skal leveres skriftlig til møtelederen, underskrevet av den som stiller forslaget og med opplysning om hvilket akademi/distrikt vedkommende er utsending for. Etter strek er satt, kan det ikke fremmes nye forslag.
4.  Ingen har mer enn 1 stemme på landsmøtet.
5.  For å få stemmerett, må kontingenten for inneværende år være betalt.
6.  Sekretariatet fører møteprotokollen.

Valgkomiteen skal i sine valgforslag ta hensyn til en rettferdig kjønns- og distriktsvis fordeling.
Fullmaktskomiteen  skal se etter at landsmøteutsendingene har de nødvendige fullmakter til å representere sine akademier/ distrikssammenslutninger i samsvar med påmeldingene. Fullmaktskomiteen skal også  sjekke at kontingenten er betalt (jfr. § 3).
Redaksjonskomiteen  skal ut fra landsmøteforhandlingene utarbeide forslag til pressemelding og redigere eventuelle uttalelser fra landsmøtet.

Vedtektskomité:
Forslag til vedtektsendringer kan fremmes av lokallag, distriktssammenslutninger, landsstyret og vedtektskomiteen. Vedtektskomiteen skal diskutere innkomne forslag, og innen 3 måneder før landsmøtet sende forslagene med innstilling til distriktsstyrene. Landsstyret sender sin innstilling til medlemmene innen 1 måned før landsmøtet.

Reglement for tildeling av hederstegn
1.  FALs diplom kan som hovedregel bare gis til akademifolk som i minst 10 år har arbeidet for folkeakademivirksomheten. Diplomet bør ikke bare gis tillitsvalgte når de går av, men også mens de driver folkeakademiarbeid.
2.  FAL kan gi et kunstverk som hederstegn til personer som har gjort ein særlig innsats for folkeakademivirksomheten. Landsstyret tar avgjørelse om tildeling av hederstegn, evt. etter forslag fra folkeakademier/ distriktssammenslutninger.
3.  Medlemmene i landsstyret bør ikke i noe tilfelle få hederstegn mens de er med i styret og slik har tildelingsmakt.
4.  Distriktssammenslutningene kan ikke komme med forslag om at egne tillitsvalgte skal tildeles hederstegnet. Derfor bør landsstyret på eget initiativ vurdere om tillitsvalgte har gjort seg fortjent til hederstegnet.

Ansatte og tillitsverv. Godtgjørelse
1.  Ansatte i halv stilling eller mer, kan ikke ha styreverv på samme eller høyere “organisasjonsnivå” enn en er ansatt på. Dette gjelder ikkje organer som skal være sammensatt med representanter for ansatte.
2. Tillitsvalgte på alle nivå kan få en viss godgjørelse for oppdrag og dekket reise-, kontor- og telefonutgifter.